als_Latn dik_Latn sag_Latn
Subvencionimi
Ministri u premton dibranëve ndihmë financiare. Janë 1.9 miliardë lekë për nxitjen e prodhimit
Ministri i Financave, Shkëlqim Cani, premton financime për fermerët në Peshkopi. “Do të mbështeten financiarisht afërsisht 10,800 fermerë me skema financimi që synojnë nxitjen e prodhimit bujqësor e blegtoral vendas, si dhe lehtësimin e daljes në treg”, tha në takimin me fermerët e Qarkut Dibër, Shkëlqim Cani, duke theksuar se kostoja totale në këtë mbështetje shkon 1.9 miliardë lekë. Ministri i Financave u ndal në këtë takim në politikat buxhetore të ndërmarra nga qeveria shqiptare, që synojnë zgjerimin dhe përmirësimin e efektivitetit të skemave të mbështetjes së fermerëve, përmirësimin e infrastrukturës së ujitjes dhe kullimit, si edhe formalizimin e sektorit të peshkimit. Cani shpjegoi se heqja e barrierave tarifore për inputet bujqësore dhe lëndët e para të prodhimit bujqësor dhe industrial, rregullimi i TVSH-së për uljen e kostos së produkteve bujqësore, ulja e barrës financiare për importin e makinerive bujqësore dhe kafshëve për mbarështim etj., janë disa nga politikat që kanë filluar të japin rezultatet e para. Sipas ministrit, në ligjin e ri “Për Tatimin mbi Vlerën e Shtuar” që hyri në fuqi në gusht 2014, u rikonceptua skema e kompensimit të fermerëve në masën 20% nga 6% që ishte më parë, masë e rëndësishme kjo në uljen me 20% të kostove të fermerit për blerjet e lëndëve të para. Edhe në vitin 2015, ky sektor do të ndihmohet, bazuar në masat e përfshira në “Paketa Bujqësia”. Ndër këto masa, Cani, përmendi kalimin nga 2% në 0% të taksave për importin e produkteve që shërbejnë si lëndë të para për industrinë apo blegtorinë si p.sh., gruri, ushqimi për kafshët, zogjtë një ditorë, derrat nën 30 kg, viçat nën 160 kg apo edhe kalimi nga 10% në 0% i tarifës doganore të miellit dhe të materialit biologjik elitar. “Këto reduktime të taksave doganore do të kenë një kosto në buxhetin 2015, e cila llogaritet rreth minus 232 milionë lekë bashkë me TVSH-në, e cila automatikisht do të ulë po në këtë shumë shpenzimet e biznesit. Kemi pritshmëri dhe për ulje të çmimeve të disa produkteve bazë ushqimore të tilla si: buka apo mishi”, tha Cani në takimin me fermerët.
slv_Latn als_Latn als_Latn